Document ID: 32013D0491

DECIZIA DE PUNERE ÎN APLICARE A COMISIEI
din 7 octombrie 2013
de modificare a Deciziei 2009/821/CE în ceea ce privește lista punctelor de control la frontieră
[notificată cu numărul C(2013) 6383]
(Text cu relevanță pentru SEE)
(2013/491/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (1), în special articolul 20 alineatele (1) și (3),
având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (2), în special articolul 6 alineatul (4) paragraful al doilea teza a doua și articolul 6 alineatul (5),
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (3), în special articolul 6 alineatul (2),
întrucât:
(1)
Decizia 2009/821/CE a Comisiei (4) conține o listă cu punctele de control la frontieră autorizate în conformitate cu Directivele 91/496/CEE și 97/78/CE. Lista respectivă figurează în anexa I la respectiva decizie.
(2)
Ca urmare a comunicărilor din partea Danemarcei, Germaniei, Spaniei, Franței, Italiei și Regatului Unit, rubricile pentru punctele de control la frontieră din statele membre respective ar trebui modificate în lista care figurează în anexa I la Decizia 2009/821/CE.
(3)
În urma auditurilor, soldate cu constatări satisfăcătoare, efectuate de serviciul de audit al Comisiei (denumit anterior serviciul de inspecție al Comisiei), Oficiul Alimentar și Veterinar (OAV) ar putea adăuga categorii de autorizare suplimentare în cazul a patru puncte de control la frontieră din Croația și un nou punct de control la frontieră la Londra-Gateway în Regatul Unit, la rubricile pentru respectivele state membre din lista care figurează în anexa I la Decizia 2009/821/CE. Întrucât Tratatul de aderare a Croației a intrat în vigoare la 1 iulie 2013 și deoarece auditul menționat anterior a fost efectuat înainte de aderare, modificările PCF din Croația ar trebui să se aplice retroactiv de la 1 iulie 2013, pentru a se asigura că nu se creează obstacole în calea comerțului actual.
(4)
Polonia a comunicat faptul că punctul de control la frontieră de la Świnoujście ar trebui eliminat din lista privind respectivul stat membru. Prin urmare, lista privind respectivul stat membru, astfel cum figurează în anexa I la Decizia 2009/821/CE, ar trebui modificată în consecință.
(5)
Prin urmare, Decizia 2009/821/CE ar trebui modificată în consecință.
(6)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa I la Decizia 2009/821/CE se modifică în conformitate cu anexa la prezenta decizie.
Articolul 2
Modificarea de la punctul 5 al anexei se aplică retroactiv de la 1 iulie 2013.
Articolul 3
Prezenta decizie se adresează statelor membre.
Adoptată la Bruxelles, 7 octombrie 2013.

Labels: 11
3
18
6